"וילך משה אל לבותיהם של ישראל" \ לפרשת וילך  

"וַיֵּלֶךְ, מֹשֶׁה; וַיְדַבֵּר אֶת הַדְּבָרִים הָאֵלֶּה, אֶל-כָּל-יִשְׂרָאֵל" 

הליכה – להקיץ נרדמים

ידוע מאמרם ז"ל "אתפשוטתיה דמשה בכל דרא ודרא"  "שרבא אמר לרב ספרא "משה שפיר קאמרת" והיינו שהיה לו ניצוץ של משה רבינו. כך גם כל תלמיד חכם בדורו הוא בבחינת משה רבינו, ויפתח בדורו כשמואל בדורו"  וזה שאמר הכתוב "וילך משה" היינו שמשה רבנו ע"ה הלך אל כל ליבותיהם של ישראל, וע"י זה "וידבר את הדברים האלה אל כל ישראל" כי כך נכנסים הדברים אל הלב, ומכאן מודעה רבה כיצד יש לדבר עם כל אחד ואחד מישראל. 

והנה ידוע כי לכל צדיק וצדיק יש קשר אל נשמות ישראל כפי שורשו, והמה מסתעפים אליו, כדמיון הגזע הענפים העלים וכו', והוא שאמר הפסוק "וילך משה" שהיה הולך מנשמה לנשמה על מנת לדבר עימה בדרכי עבודת ה' הרצויה לו, והיה מראה לכל אחד ואחד את הניצוץ האלוקי בכל מצווה ומצווה ודיבורי התורה שלהם "הדברים" הידועים [ה"א הידיעה] שהם בחינת מתן תורה, ואמר להם כי יש בכוחו של כל איש ישראל להיות מל"ו צדיקים עליהם עומד העולם, לכן אמרה תורה "האלה" היינו בקיום ה' חמשת חומשי תורה יש בידם להגיע למדרגת "אלה" = ל"ו. 
לכן נקט הפסוק "אל כל ישראל" כי כלל את כולם בנשמתו ונשמתו עם כלל ישראל, כידוע שמשה היה כולל בתוכו את כל ישראל. 

הדיבור – לעורר בתשובה  
ידוע כי צדיקים בונים עולמות גם בדברי חול שלהם, וכמ"ש חז"ל "שיחת חולין של ת"ח צריכין לימוד"  כי לא רבים יחכמו להבין דבריו הקדושים המכוסים בלבוש פשוט. 
ושמעתי מהאדמו"ר שכאשר ייקח אדם איזה חפץ ממקום אחד, ויניח אותו במקום אחר, ויש לו בזה כוונה לידבק על ידי זה בשי"ת , יש לקב"ה תענוג גדול מזה כמו מעסק התורה והתפלה, וממשיך בזה חסדים טובים בעולם, ומביא גם בדברים פשוטים שעושה לכוונתו יתברך, הרהורי תשובה בלבבות בנ"י. [ודפח"ח] 
ונראה שזה סוד הנאמר "וילך משה " שהיה צדיק הדור שנקרא הולך מדרגה לדרגה, עי"ז "וידבר את הדברים האלה" כלומר הוא דיבר את דברי התוכחה והעירם לתשובה אף בדברים פשוטים ומכוסים,שדיבר אל כל ישראל. כי כל תנועה ותנועה של צדיק הוא בחינת "דיבור" כנאמר "ותשמע הארץ" היינו הארציות תשמע גם כן, כי מרומם הוא את הבריאה כולה בפשטות ממש. 
 
הנה כוח זה של משה יש בכל אחד ואחד מישראל, ועל כן כאו"א יש בו בחינת "צדי"ק" כמש"ה , ועל כן ייקח נקודה זו ויעיר את עצמו ואת סביבתו לעשות רצון בוראנו יתברך ויתעלה בבחינת "אל כל ישראל" יחד שבטי ישראל.